รัฐบาลไทย-ข่าวทำเนียบรัฐบาล-ปลัด พม. ลงพื้นที่จังหวัดตาก ประชุมร่วมกับหน่วยงานที่เกี่ยวข้อง เพื่อหาแนวทางการคุ้มครองสวัสดิภาพเด็ก ในพื้นที่อำเภอแม่สอด
วันจันทร์ที่ 13 มีนาคม 2560
ปลัด พม. ลงพื้นที่จังหวัดตาก ประชุมร่วมกับหน่วยงานที่เกี่ยวข้อง เพื่อหาแนวทางการคุ้มครองสวัสดิภาพเด็ก ในพื้นที่อําเภอแม่สอด
ปลัด พม. ลงพื้นที่จังหวัดตาก ประชุมร่วมกับหน่วยงานที่เกี่ยวข้อง เพื่อหาแนวทางการคุ้มครองสวัสดิภาพเด็ก ในพื้นที่อําเภอแม่สอด พร้อมเร่งยกระดับสถานรองรับเด็กเอกชนในจังหวัดตาก
เมื่อวันที่ 11 มี.ค. 60 เวลา 13.30 น. นายไมตรี อินทุสุต ปลัดกระทรวงการพัฒนาสังคมและความมั่นคงของมนุษย์(ปลัด พม.) เป็นประธานการประชุมหารือหน่วยงานที่เกี่ยวข้อง เพื่อกําหนดแนวทางการคุ้มครองสวัสดิภาพเด็กในพื้นที่อําเภอแม่สอด จังหวัดตาก พร้อมคณะ โดยมีนายวสันต์ ชํานาญจุ้ย รองผู้ว่าราชการจังหวัดตาก และผู้แทนจากหน่วยงานที่เกี่ยวข้องเข้าร่วมประชุม ณ ห้องประชุมแม่สอด บอลรูม โรงแรมเซ็นทารา แม่สอดฮิลล์ รีสอร์ท อําเภอแม่สอด จังหวัดตาก
นายไมตรี กล่าวว่า ด้วยคณะกรรมการคุ้มครองเด็กแห่งชาติมอบหมายให้กระทรวงการพัฒนาสังคมและความมั่นคงของมนุษย์ (พม.) มอบหมายให้กระทรวงการพัฒนาสังคมและความมั่นคงของมนุษย์ (พม.) จัดประชุมหารือกับหน่วยงานที่เกี่ยวข้องในประเด็นแนวทางการคุ้มครองเด็ก การสร้างมาตรฐานของศูนย์ต่างๆ ในการเลี้ยงดูเด็ก และการประสานส่งต่อเด็กในกรณีที่เป็นเด็กเมียนมากลับสู่ครอบครัวและภูมิลําเนา โดยมีวัตถุประสงค์ เพื่อให้เกิดแนวทางในการทํางานร่วมกันได้อย่างมีประสิทธิภาพ ภายใต้บทบาทหน้าที่ของแต่ละหน่วยงาน เป็นไปตามหลักการสิทธิมนุษยชน สิทธิเด็ก กฎหมาย ระเบียบ และมาตรฐานในการดําเนินงานด้านการคุ้มครองเด็ก รวมทั้งเพื่อรับฟังความคิดเห็นและข้อเสนอต่อร่างแนวทางการดําเนินงานคุ้มครองเด็กจากหน่วยงานในพื้นที่ ซึ่งการประชุมในวันนี้ได้รับความร่วมมือด้วยดีจากหน่วยงานภาครัฐและเอกชนจากส่วนกลางและพื้นที่เข้าร่วมให้ข้อคิดเห็นที่เป็นประโยชน์อย่างยิ่ง
ที่ประชุมได้มีการเสนอสภาพปัญหาและสถานการณ์การคุ้มครองเด็กในพื้นที่อําเภอแม่สอด จังหวัดตาก ซึ่งประกอบไปด้วย 1) ปัญหาการเข้าถึงสิทธิด้านต่างๆ ของเด็ก อาทิ สิทธิด้านสถานะบุคคล สาธารณสุข การศึกษา และสิทธิในการได้รับการปกป้องคุ้มครอง 2) ปัญหาสถานรองรับเด็กเอกชนไม่มีมาตรฐาน โดยไม่มีการจดทะเบียนถูกต้องตามกฎหมาย โดยไม่มีการคัดกรองและจัดทําข้อมูลรายบุคคลของเด็ก ขาดการประสานความช่วยเหลือและส่งต่ออย่างเป็นระบบ ผู้ดูแลเด็กขาดศักยภาพในการเลี้ยงดูเด็กรวมทั้งสถานที่ดําเนินการไม่เหมาะสม 3) ปัญหาเรื่องการประสานงานกับประเทศต้นทาง โดยขาดระบบการประสานงาน และแนวทางการคุ้มครองเด็กร่วมกัน รวมทั้งขาดคณะทํางานในระดับพื้นที่
กระทรวงการพัฒนาสังคมและความมั่นคงของมนุษย์ (พม.) ร่วมกับจังหวัดตาก และ องค์กรพัฒนาเอกชนและองค์กรชุมชนในพื้นที่ ได้หารือและพิจารณากําหนดแนวทางเพื่อแก้ไขสถานการณ์ปัญหาดังกล่าว ประกอบด้วย 3 แนวทาง ดังนี้ 1) จัดทําแนวทางการคุ้มครองสิทธิเด็กเคลื่อนย้าย โดยให้มีการสํารวจข้อมูล คัดกรอง และประสานงานให้เกิดการคุ้มครองสิทธิเด็กที่ครอบคลุมทุกด้านสอดคล้องตามหลักการสิทธิเด็ก 2) ยกระดับการดําเนินงานของสถานรองรับเด็กเอกชนให้เป็นไปตามมาตรฐาน โดยพัฒนาศักยภาพของสถานรองรับเด็กให้สามารถดําเนินการได้อย่างเหมาะสม กํากับดูแลการดําเนินงานของสถานรองรับ ตลอดจนการพัฒนาทักษะของพ่อแม่และบุคลากรในชุมชนเพื่อลดจํานวนเด็กในสถานรองรับ 3) การทํางานกับประเทศต้นทาง โดยจัดทําแนวทางการทํางานคุ้มครองเด็กร่วมกันที่ครอบคลุมตั้งแต่การคัดกรองเด็ก การประสานส่งต่อ และการส่งกลับในกรณีที่ดําเนินการพิสูจน์สัญชาติแล้ว รวมทั้ง มีคณะทํางานร่วมกันทั้งในระดับพื้นที่และระดับนโยบาย ทั้งนี้ ผลการประชุมหารือครั้งนี้ จะนําไปเสนอให้กับคณะกรรมการคุ้มครองเด็กแห่งชาติต่อไป
นายไมตรี กล่าวเพิ่มเติมว่า นอกจากนี้ ในวันที่ 12 มีนาคม 2560 ตนและคณะฯ จะเดินทางลงพื้นที่ตรวจเยี่ยมการดําเนินงานของหน่วยงานและองค์กรที่เกี่ยวข้องในพื้นที่อําเภอแม่สอด ได้แก่ สํานักงานตรวจคนเข้าเมืองตาก สถานพยาบาลเอกชน (แม่ตาวคลีนิค) และสถานรองรับเด็กเอกชนในพื้นที่ อย่างไรก็ตาม การลงพื้นที่และประชุมหารือในครั้งนี้ นับเป็นจุดเริ่มต้นที่สําคัญที่จะทําให้เกิดแนวทางความร่วมมือในการแก้ไขปัญหาของพื้นที่โดยความร่วมมือของชุมชนและพื้นที่ในการมีส่วนร่วมแก้ไขปัญหา โดยมีหน่วยงานระดับนโยบายทั้งในส่วนกลาง ระดับจังหวัด และหน่วยปฏิบัติระดับพื้นที่ทํางานร่วมกัน เพื่อให้เด็กได้รับการคุ้มครองอย่างครอบคลุมทุกมิติและเป็นการป้องกันการเกิดประเด็นปัญหาด้านอื่น ๆ อาทิ การค้ามนุษย์ ปัญหาแรงงานต่างด้าว ที่จะส่งผลกระทบต่อความมั่นคงของประเทศ ตลอดจนจะเป็นแนวทางในการดําเนินการแก้ไขปัญหาร่วมกันในระดับพื้นที่ภายใต้กรอบความร่วมมือระหว่างประเทศสําหรับพื้นที่ที่มีคนต่างด้าวหรือคนไร้สัญชาติอาศัยอยู่ต่อไป